Nos Henricus, dominus de Jouz, et Guillerma, ejus uxor, notum facimus universis presentes litteras inspecturis quod nos recepimus et accepimus in casamentum et feudum ligium im perpetuum a nobili domina Lora, relicta nobilis viri Johannis, quondam comitis Burgundie et domini Salinensis, in augmentatione illius feudi quod ab ipsa tenemus et tenere debemus, quicquid habemus et possidemus tam dotis nomine quam alio in villis de Levier, de Boujaille, de Arc et de Cernans, cum appendiciis et territoriis dictarum villarum, in terris arabilibus, campis, pratis, nemoribus, silvis, pascuis, aquis, aquarum decursibus, edificiis, nemoribus, hominibus, mansis, justiciis, redditibus, proventibus et aliis emolumentis et commodis, quocumque nomine censeantur. Et sciendum est quod si [ego] Henricus predictus decederem sine herede proprii corporis a dicta Guillerma, uxore mea, procreato, quod dicta Guillerma, uxor mea, vel ejus heredes omnia predicta, prout superius sunt expressa, in feodum et casamentum reciperent singulariter, et heredes mei aliud feodum quod ab ipsa Lora tenebamus ante augmentationem predictam a Lora supra dicta vel ejus successore. Et promittimus dicte Lore, per juramenta nostra supra sancta Dei ewangilia a nobis corporaliter prestita, dictum feudum manutenere dicte Lore et heredibus ejus et garantire quictum et liberum ab omni alio feudo et omni alia obligatione seu servitute, et quod contra dictam Loram vel heredes ejus super dicto feudo non veniemus, nec movebimus questionem in judicio vel extra, per nos vel per alium, nec consentiemus alicui contra venienti; abrenunciantes... In cujus rei testimonium, nos Henricus, dominus de Jous, sigillum nostrum presentibus litteris apposuimus, et rogavimus, nos et dicta Guillerma, uxor nostra, virum discretum officialem Bisuntinum per Guidonem de Feulenis, clericum curie Bisuntine juratum et ad nos ad hoc specialiter destinatum a latere dicte curie, ut sigillum dicte curie Bisuntine presentibus litteris una cum sigillo nostro apponat... Datum III kalendas maii, anno Domini Mº CCº septuagesimo.